\*P/1864470\*

|  |
| --- |
|  |
| **REPUBLIKA HRVATSKA**  **MINISTARSTVO REGIONALNOGA RAZVOJA**  **I FONDOVA EUROPSKE UNIJE** |

KLASA: 302-02/17-01/1

URBROJ: 538-06-3-1/040-17-2

Zagreb, 14. srpnja 2017. godine

**PROGRAM ULAGANJA U ZAJEDNICI**

Zagreb, srpanj 2017.

**SADRŽAJ:**

[**1** **CILJ PROGRAMA** 3](#_Toc473197573)

[**2** **KORISNICI PROGRAMA** 3](#_Toc473197574)

[**3** **FINANCIRANJE** 3](#_Toc473197575)

[**4** **METODOLOGIJA** 3](#_Toc473197576)

[**5** **PODNOŠENJE ZAHTJEVA** 4](#_Toc473197577)

[**6** **POSTUPCI DO DODJELE SREDSTAVA** 4](#_Toc473197578)

[***6.1 Zaprimanje, administrativna provjera i provjera prihvatljivosti*** 4](#_Toc473197579)

[***6.2 Ocjena kvalitete*** 4](#_Toc473197580)

[***6.3 Prijedlog za odabir*** 4](#_Toc473197581)

[***6.4 Rezervna lista*** 4](#_Toc473197582)

[**7** **UGOVARANJE, OBVEZE KORISNIKA I ZAŠTITNI MEHANIZMI** 5](#_Toc473197583)

[***7.1 Ugovor*** 5](#_Toc473197584)

[***7.2 Obveze Korisnika*** 5](#_Toc473197585)

[**8** **PROVEDBA PROGRAMA** 5](#_Toc473197586)

[***8.1*** ***Provedbeno razdoblje*** 5](#_Toc473197587)

[***8.2*** ***Nabava*** 5](#_Toc473197588)

[***8.3*** ***Nadzor*** 5](#_Toc473197589)

[**9** **PROMIDŽBA, EDUKACIJA, KOMUNIKACIJA I VIDLJIVOST** 6](#_Toc473197590)

[**10** **DONOŠENJE PROGRAMA** 6](#_Toc473197591)

**1. CILJ PROGRAMA**

Program ulaganja u zajednici (u nastavku teksta: Program) odražava potrebe šire lokalne zajednice za nastavkom ulaganja u obnovu, izgradnju i rekonstrukciju objekata javne namjene, u cilju zadovoljavanja kolektivnih prioriteta.

Programom se doprinosi jačanju socijalne kohezije lokalne zajednice i daljnjoj fizičkoj obnovi pojedinih područja te očuvanju kulturne baštine.

Program zagovara pristup promicanja ravnopravnosti spolova, nediskriminacije i održivog razvoja te participativnog pristupa dionika šire lokalne zajednice.

**2. KORISNICI PROGRAMA**

Korisnici ovog Programa, u širem smislu, su lokalne zajednice na čijem području se projekti provode te koje ostvaruju izravnu korist od provedbenih aktivnosti Programa.

U užem smislu, Korisnici su javno-pravni subjekti, vlasnici objekata javne namjene u kojima pružaju usluge za zadovoljenje društvenih, kulturnih i vjerskih potreba u zajednici.

**3. FINANCIRANJE**

Sredstva za provođenje Programa osigurana su se u „Državnom proračunu Republike Hrvatske za 2017. godinu i projekcijama za 2018. i 2019. godinu“ (NN broj 119/16), u razdjelu 061, glava 06105, Program 2901 - Regionalna konkurentnost i urbani razvoj, aktivnost K 570341 - Regionalni razvojni projekti.

Financijska sredstva se raspoređuju na projekte koji doprinose cilju Programa, od bitnog su interesa za širu lokalnu zajednicu, a ne mogu se financirati putem drugih postojećih financijskih instrumenata.

**4. METODOLOGIJA**

Provedba Programa odvija se kroz sustav odijeljenih uloga dionika u procesu. Priprema i provedba Programa u nadležnosti je Sektora za provedbu programa regionalnoga razvoja (u nastavku teksta: Sektor), a procjena projektnih prijedloga i donošenje prijedloga za odabir projekata u nadležnosti je Povjerenstva za odabir projekata ( u nastavku teksta: Povjerenstvo).

Prema prijedlogu Povjerenstva Odluku o odabiru projekata donosi ministrica regionalnoga razvoja i fondova Europske unije (u nastavku teksta: Ministrica).

**5. PODNOŠENJE ZAHTJEVA**

Podnositelj zahtjeva podnosi zahtjev za dodjelu sredstava na temelju Poziva za iskaz interesa.

Poziv se objavljuje na službenoj mrežnoj stranici Ministarstva: [www.razvoj.gov.hr](http://www.razvoj.gov.hr) pod nazivom „Poziv za iskaz interesa za sufinanciranje projekata u 2017. godini prema Programu ulaganja u zajednici“.

U Pozivu se određuju prihvatljivi podnositelji zahtjeva, prihvatljivi objekti, prihvatljive aktivnosti, prihvatljivi iznosi sufinanciranja i detaljni postupak podnošenja zahtjeva.

**6. POSTUPCI DO DODJELE SREDSTAVA**

## ***6.1 Zaprimanje, administrativna provjera i provjera prihvatljivosti***

Po zaprimanju zahtjeva obavlja se provjera administrativne usklađenosti i prihvatljivosti te procjena kvalitete projektnog prijedloga.

Provjera administrativne usklađenosti obuhvaća utvrđivanje kompletnosti i prihvatljivosti zahtjeva s obzirom na propisane uvjete poziva.

## ***6.2 Ocjena kvalitete***

U ocjeni kvalitete, u nadležnosti Povjerenstva, procjenjuje se doprinos i važnost svakog pojedinog zahtjeva za održivost i daljnju socijalnu integraciju šire lokalne zajednice.

Povjerenstvo procjenjuje zahtjeve prema redoslijedu pristizanja i u skladu s obrascem za procjenu kvalitete zahtjeva. Svi zahtjevi zaprimljeni do roka zatvaranja Poziva bit će pregledani i procijenjeni po redoslijedu pristizanja.

## ***6.3 Prijedlog za odabir***

Zahtjeve koje Povjerenstvo ocjeni prihvatljivima predlaže za odabir, vodeći računa o raspoloživosti sredstava Programa, do iscrpljenja sredstava.

Na prijedlog Povjerenstva za odabir, Ministrica donosi Odluku o odabiru projekata za sufinanciranje.

## ***6.4 Rezervna lista***

Zahtjevi koji budu prihvatljivi za sufinanciranje, a zbog redoslijeda pristizanja im neće biti dodijeljeno sufinanciranje u okviru raspoloživih sredstava Programa, nalazit će se na Rezervnoj listi.

Rezervna lista je polazna osnova za daljnje sukcesivno ugovaranje u slučaju da se neki od projekata neće moći provesti ili se na pojedinim projektima postignu uštede te ukoliko Ministarstvo osigura dodatna sredstava za Program.

Nakon što je donesena Odluka o odabiru, projektni prijedlog dobiva naziv „Projekt“, a podnositelj zahtjeva „Korisnik“.

**7. UGOVARANJE, OBVEZE KORISNIKA I ZAŠTITNI MEHANIZMI**

## ***7.1 Ugovor***

Nakon donošenja Odluke o odabiru projekata Ministarstvo s Korisnikom sklapa Ugovor o sufinanciranju (u nastavku teksta: Ugovor), u kojem će biti raspisane sve ključne obveze dionika.

## ***7.2 Obveze Korisnika***

Korisnik potpisom Ugovora prihvaća sve uvjete provedbe Programa.

Korisnik je dužan o svim promjenama koje bi mogle utjecati na provedbu Projekta neizostavno i odmah izvijestiti Ministarstvo, a Ministarstvo će i posebnim uputama, kada isto utvrdi potrebnim, usmjeravati Korisnika u provedbi.

**8. PROVEDBA PROGRAMA**

* 1. ***Provedbeno razdoblje***

Program je, s obzirom na mogućnost korištenja sredstava Ministarstva, godišnji. Tako se sufinanciranje iz sredstava Ministarstva može koristiti samo u 2017. godini.

* 1. ***Nabava***

Korisnik provodi postupak nabave u skladu s važećim zakonskim propisima iz područja javne nabave važećeg u trenutku pokretanja postupka nabave.

Nakon provedenog postupka nabave Korisnik dostavlja Ministarstvu potpisanu i pečatom ovjerenu Izjavu da su svi postupci nabave za Projekt provedeni sukladno važećim zakonskim propisima iz područja javne nabave.

* 1. ***Nadzor***

Ministarstvo vrši redovni nadzor nad provedbom Projekta, a ako tako procijeni, može provoditi i ad hoc provjere. Korisnik je obvezan provoditi detaljni nadzor te po potrebi osigurati stručni nadzor, u skladu s važećim zakonskim propisima iz područja graditeljstva.

Korisnik je dužan omogućiti predstavnicima Ministarstva uvid u svu dokumentaciju vezanu uz provođenje Projekta kao i periodičnu kontrolu Projekta na terenu.

***8.4 Završno izvješće***

Po završetku projekta Korisnik je obvezan dostaviti Završno izvješće o provedenom projektu i pravdati prihvatljive troškove, u skladu sa smjernicama Ministarstva.

**9. PROMIDŽBA, EDUKACIJA, KOMUNIKACIJA I VIDLJIVOST**

Sektor ima obvezu kontinuiranog educiranja podnositelja zahtjeva i Korisnika te izvještavanja svih dionika i javnosti o procesu provedbe Programa. Sektor također predlaže aktivnosti uz praćenje Programa i zastupljenost vidljivosti Programa u medijima.

Komunikacija s Korisnicima i podnositeljima zahtjeva odvija se redovnom i elektroničkom poštom te putem službene mrežne stranice Ministarstva. Korisnici su se dužni pravovremeno informirati o svim fazama provedbe Projekta te Ministarstvo ne snosi odgovornost za propuštene informacije.

Za dodijeljeno sufinanciranje potrebno je osigurati javno objavljivanje davatelja sredstava, kao i rezultata provedenog projekta na području Republike Hrvatske (primjerenom oznakom na sufinanciranom objektu, u izviješćima, objavama koje proizlaze iz Projekta ili tijekom javnih događanja vezanih uz Projekt i sl.).

**10. DONOŠENJE PROGRAMA**

Ministrica donosi Odluku o prihvaćanju Programa.